আলেকসান্দার দ্রাগোভিচ
আলেকসান্দার দ্রাগোভিচ (সার্বীয়: Александар Драговић, ইংরেজি: Aleksandar Dragović; জন্ম: ৬ মার্চ ১৯৯১) হলেন একজন অস্ট্রীয় পেশাদার ফুটবল খেলোয়াড়। তিনি বর্তমানে সার্বিয়ার পেশাদার ফুটবল লিগের শীর্ষ স্তর সার্বীয় সুপারলিগার ক্লাব রেড স্টার বেলগ্রেড এবং অস্ট্রিয়া জাতীয় দলের হয়ে রক্ষণভাগের খেলোয়াড় হিসেবে খেলেন। তিনি মূলত কেন্দ্রীয় রক্ষণভাগের খেলোয়াড় হিসেবে খেললেও মাঝেমধ্যে ডান পার্শ্বীয় রক্ষণভাগের খেলোয়াড় অথবা রক্ষণাত্মক মধ্যমাঠের খেলোয়াড় হিসেবে খেলেন। ২০০৭ সালে, দ্রাগোভিচ অস্ট্রিয়া অনূর্ধ্ব-১৭ দলের হয়ে অস্ট্রিয়ার বয়সভিত্তিক পর্যায়ে অভিষেক করেছিলেন। প্রায় দুই বছর যাবত অস্ট্রিয়ার বয়সভিত্তিক দলের হয়ে খেলার পর, তিনি ২০০৯ সালে অস্ট্রিয়ার হয়ে আন্তর্জাতিক পর্যায়ে অভিষেক করেছেন; অস্ট্রিয়ার জার্সি গায়ে তিনি এপর্যন্ত ১০০ ম্যাচে ২টি গোল করেছেন।